Gandia projectarà la seua imatge turística a milions de persones amb l'arribada de La Vuelta
16 agost 2021

## Gandia projectarà la seua imatge turística a milions de persones amb l'arribada de La Vuelta16 agost 2021Última actualització: 16 agost 2021

![](../gestion/img/e283c1aa077261f1b3b4e55616efc43775f6ab7200860477ee7ed3688a903e47.jpg)  
  

El regidor delegat de Seguretat, Nacho Arnau i la regidora delegada d'Esports, Lydia Morant han comparegut aquest matí en roda de premsa per valorar l'impacte econòmic, publicitari i esportiu que tindrà Gandia amb motiu d'albergar el divendres 20 d'agost l'eixida de l'etapa de la Volta Ciclista a Espanya.

"_Estem davant d'una oportunitat que poques vegades s'ha presentat a la ciutat per projectar la seua imatge. Si haguérem de pagar aquesta publicitat no hi hauria prou diners per a fer-ho_" ha afirmat **Nacho Arnau** qui ha volgut agrair l'organització de LaVuelta i a la Diputació de València que hagen tornat a confiar en la nostra ciutat per a albergar, en aquesta ocasió, una etapa d'eixida que sens dubte tindrà un gran impacte econòmic i d'imatge a la ciutat.

Per quantificar aquest impacte el regidor ha explicat algunes de les dades facilitades per la mateixa organització i que posen en relleu la importància mundial i l'impacte que té la prova davant milions de persones.  
Dades com que hi ha 1.130 periodistes acreditats, 341 mitjans de comunicació que procedeixen de 34 nacionalitats diferents o que la imatge de les etapes es transmet a un total de 190 països de tot el món, és a dir, el 95% dels països del món.

Una altra de les dades que s'han destacat durant la compareixença és que l'audiència mitjana de les emissions en directe és de 4.500.000 de persones i a Espanya la xifra és d'1,5 milions i, pel que fa a xarxes socials, la passada edició va tenir 9 milions d'interaccions en xarxes socials.

"_En definitiva, ens enfrontem a un repte com a ciutat i com a administració en el que fa molts mesos que treballem. Hui mateix tindrem una Junta Local de Seguretat per abordar el tema on estaran totes les parts implicades i de la qual donarem compte en la seua corresponent roda de premsa demà a les 10 del matí. En ella abordarem diferents temes com les alteracions al trànsit i estacionament que es produiran des de la vesprada del 19 d'agost fins al migdia de divendres_" va concloure el regidor delegat de Seguretat, Trànsit i Mobilitat.

Per la seua banda, **Lydia Morant** va voler incidir en el fet que l'arribada d'aquest esdeveniment suposa un reconeixement a tota la feina que s'ha realitzat per "_posicionar-nos com a ciutat de referència per a organitzar esdeveniments esportius i molt particularment aquells relacionats amb el ciclisme com l'etapa d'arribada de la Volta a 2016, a més de ser el nucli central de la Setmana Ciclista Valenciana, entre altres esdeveniments esportius_".

L'edil ha demanat a la ciutadania que participe en l'esdeveniment però amb responsabilitat, ja que "_estem en ple mes d'agost i hi ha molta gent ja a la platja_".  
Pel que fa a la prova, el centre neuràlgic estarà situat al pàrquing del port on s'instal·laran carpes de l'organització.  
Un altre punt que va abordar la regidora delegada d'Esports és que s'ha sol·licitat la col·laboració als clubs esportius de la ciutat perquè aquelles persones que ho desitgen col·laboren com a voluntaris per completar l'ampli dispositiu que es posarà en marxa des de la Policia Local i Protecció Civil. Actualment ja s'han inscrit 37 persones i aquelles interessades poden fer-ho fins al pròxim dimecres telefonant al 962 95 96 96. Cada un dels voluntaris rebrà un kit de record de la seua participació en l'esdeveniment.

Finalment, Morant va voler incidir en el fet que "_la prova que divendres acollirem serveix per confirmar que som un referent i esperem que també serveixi perquè cada dia més persones practiquin aquest o altres esports_"

[Twittear](https://twitter.com/share)